รายงานของคณะกรรมการตรวจสอบ

คณะกรรมการตรวจสอบของ บริษัท โรงพยาบาลนนทเวช จำกัด (มหาชน)
ประกอบด้วยกรรมการอิสระจำนวน 3 ท่าน โดยกรรมการตรวจสอบทุกท่านไม่ได้เป็นผู้บริหาร
พนักงาน หรือที่ปรึกษาใดๆ ของบริษัทฯคณะกรรมการดังกล่าวประกอบด้วย ดร.ประวิตร
นิลสุวรรณากุล เป็นประธานกรรมการตรวจสอบ นพ.วิรุณพร พรหมพงศา และนพ.จรูญ ไชยโรจน์
เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ และความรับผิดชอบตามขอบเขตที่คณะกรรมการบริษัทฯ
ได้มอบหมายให้ทำการกำกับดูแลตามข้อบังคับว่าด้วยคณะกรรมการตรวจสอบ
ในปีนี้การปฏิบัติงานของคณะกรรมการตรวจสอบ พบว่าการดำเนินงานของบริษัทฯ
เป็นไปอย่างโปร่งใสสามารถตรวจสอบได้ มีระบบการควบคุมภายในที่ดี
และมีระบบการบริหารความเสี่ยงอย่างเหมาะสมรวมถึงมีการรายงานที่ถูกต้องเพียงพอและเชื่อถือได้

ในปี 2556 คณะกรรมการตรวจสอบได้มีการประชุม 5 ครั้ง
โดยกรรมการตรวจสอบทุกท่านเข้าร่วมประชุมอย่างพร้อมเพรียงกัน
และกรรมการตรวจสอบมีการประชุมกับผู้บริหาร ผู้สอบบัญชี
และผู้ตรวจสอบภายในตามความเหมาะสม โดยมีสาระสำคัญสรุปได้ดังนี้

1.  สอบทานและพิจารณาอนุมัติงบการเงินเป็นการเบื้องต้นให้คณะกรรมการบริษัทฯ
    โดยมีงบการเงินรายไตรมาสและงบการเงินประจำปี 2556 ของบริษัทฯ
    เพื่อให้เกิดความมั่นใจว่าบริษัทฯ ได้ปฏิบัติตามมาตรฐานการบัญชีที่รับรองทั่วไป
    และมีการปฏิบัติตามข้อกำหนดของคณะกรรมการกำกับหลักทรัพย์และตลาดหลักทรัพย์ (ก.ล.ต.)
    และตลาดหลักทรัพย์แห่งประเทศไทย (ตลท.) อย่างถูกต้องตามที่ควรโดยสม่ำเสมอ
    รวมทั้งมีการเปิดเผยข้อมูลในงบการเงินอย่างเพียงพอและทันเวลา
    อันเป็นประโยชน์กับนักลงทุนหรือผู้ใช้งบการเงินในการตัดสินใจลงทุน การสอบทาน
    และพิจารณาอนุมัติงบการเงินดังกล่าว ได้เชิญผู้สอบบัญชีเข้าร่วมประชุมทุกครั้ง
    สำหรับข้อสังเกตุของผู้สอบบัญชี บริษัทฯ ได้นำมาปรับปรุงการดำเนินงาน
    และการจัดทำงบการเงินของบริษัทฯ อย่างสม่ำเสมอ เพื่อให้งบการเงินของบริษัทฯ
    มีคุณภาพดียิ่งขึ้น คณะกรรมการตรวจสอบได้พิจารณาแผนการสอบบัญชีในปี 2556 และ
    ติดตามผลการดำเนินงานของผู้สอบบัญชี
    นอกจากนี้คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการของบริษัทฯ
    เข้าร่วมประชุม เพื่อปรึกษาหารือกันอย่างอิสระถึงประเด็นสำคัญๆ
    ในการพิจารณาผลการสอบทาน

  นอกจากนี้
  คณะกรรมการตรวจสอบยังได้สอบทานการจัดทำงบการเงินตามมาตรฐานการบัญชีที่ออกโดยสภาวิชาชีพบัญชีซึ่งอิงตาม
  International Financial Reporting Standards (IFRS)
  พบว่าบริษัทได้ทำตามข้อกำหนดของมาตรฐานการบัญชี
  รวมทั้งการเปิดเผยในหมายเหตุประกอบงบการเงินอย่างเพียงพอตามมาตรฐานการบัญชี

2.  สอบทานการปฏิบัติตามหลักการกำกับดูแลกิจการที่ดีของตลาดหลักทรัพย์ฯ การปฏิบัติของบริษัทฯ
    อยู่ในเกณฑ์ที่ดีและ ได้กำกับดูแลให้มีการเปิดเผยข้อมูลไว้ในรายงานประจำปีของบริษัทฯ
    พร้อมทั้งส่งเสริมให้มีกระบวนการในการพัฒนาการกำกับดูแลกิจการที่ต่อเนื่องมาโดยตลอด

3.  ในปีนี้คณะกรรมการตรวจสอบได้ร่วมประชุมกับคณะทำงานความเสี่ยงเพื่อติดตามความคืบหน้าการบริหารความเสี่ยงเพื่อให้มั่นใจว่ามีการติดตามความเสี่ยงขององค์กรอย่างเป็นระบบ
    พร้อมทั้งให้คำแนะนำเพื่อการปรับปรุงอย่างต่อเนื่อง

4.  สอบทานความเหมาะสมและเพียงพอของระบบการควบคุมภายในและการตรวจสอบภายใน
    ผลการสอบทานปรากฏว่า
    คณะกรรมการตรวจสอบมีความเห็นสอดคล้องกับความเห็นของผู้ตรวจสอบบัญชีที่ได้ให้ความเห็นว่า
    ไม่พบประเด็นปัญหาหรือข้อบกพร่องที่เป็นสาระสำคัญ
    นอกจากนี้คณะกรรมการตรวจสอบได้ให้ข้อเสนอแนะเพื่อช่วยปรับปรุงระบบการดำเนินงานภายในให้มีประสิทธิภาพเพิ่มขึ้น

5.  สอบทานการปฏิบัติงานของแผนกตรวจสอบภายในบริษัทฯ ตั้งแต่การวางแผนการตรวจสอบ
    การปฏิบัติงานตรวจสอบ การรายงานและติดตามผลการตรวจสอบ
    พร้อมทั้งพิจารณางบประมาณและกำลังพลร่วมกับฝ่ายบริหารเป็นประจำทุกปี
    ทั้งได้ให้ข้อเสนอแนะเพื่อเสริมสร้างความสามารถและเพิ่มประสิทธิภาพการตรวจสอบภายในบริษัทฯ
    ตามแผนงานที่ได้ดำเนินการ
    นอกจากนี้คณะกรรมการตรวจสอบได้พิจารณาแผนการตรวจสอบประจำปี 2556
    ซึ่งได้จัดทำบนพื้นฐานของการประเมินการควบคุมภายในและการบริหารความเสี่ยง ในการนี้
    คณะกรรมการตรวจสอบได้ให้คำแนะนำในเรื่อง
    ในการพัฒนาคุณภาพการตรวจสอบทั้งในด้านบุคลากร
    และการปฏิบัติงานตรวจสอบตามแผนที่กำหนดไว้
    สำหรับการสนับสนุนความเป็นอิสระของผู้ตรวจสอบภายใน
    คณะกรรมการตรวจสอบได้พิจารณาร่วมกับฝ่ายจัดการในการแต่งตั้ง ถอดถอน โยกย้าย
    หรือเลิกจ้างผู้จัดการแผนกตรวจสอบภายใน

6.  พิจารณาร่วมกับผู้สอบบัญชี ภายนอกและผู้ตรวจสอบภายในเกี่ยวกับวัตถุประสงค์และแผนงาน
    ผลการตรวจสอบ
    และประเด็นที่เป็นสาระสำคัญจากการตรวจสอบรวมถึงการสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ฯและกฎหมายที่เกี่ยวข้องกับธุรกิจของบริษัทฯ

7.  ติดตามดูแลและหารือกับฝ่ายบริหารอย่างสม่ำเสมอ
    ถึงประเด็นด้านการบริหารงานโดยทั่วไปที่อาจมีผลกระทบต่อบริษัทฯ
    หากพบหรือมีข้อสงสัยว่ามีรายการหรือการกระทำใดๆ
    ซึ่งอาจมีผลกระทบอย่างมีนัยสำคัญต่อฐานะทางการเงินและผลการดำเนินงานของบริษัทฯ
    คณะกรรมการตรวจสอบจะรายงานต่อคณะกรรมการบริษัทฯ เพื่อดำเนินการแก้ไขปรับปรุง
    และหากไม่มีการดำเนินการแก้ไขปรับปรุง
    คณะกรรมการตรวจสอบจะรายงานต่อสำนักงานคณะกรรมการกำกับหลักทรัพย์และตลาดหลักทรัพย์
    หรือตลาดหลักทรัพย์แห่งประเทศไทยเป็นลำดับต่อไป

8.  พิจารณาและเสนอแต่งตั้งผู้สอบบัญชีพร้อมค่าธรรมเนียมวิชาชีพต่อคณะกรรมการบริษัทฯ
    เพื่อพิจารณานำเสนอต่อผู้ถือหุ้น การพิจารณาได้ใช้เกณฑ์ของผลการปฏิบัติงาน
    การรักษาจรรยาบรรณ และความเหมาะสมของค่าธรรมเนียมวิชาชีพ
    สำหรับการสอบบัญชีประจำปี 2557 คณะกรรมการตรวจสอบได้เสนอ นายวิรัช อภิเมธีธำรง
    หรือ นายชัยกรณ์ อุ่นปิติพงษา หรือ นายอภิรักษ์ อติอนุวรรตน์ แห่งสำนักงาน ดร.วิรัช แอนด์
    แอสโซซิเอทส์ เป็นผู้สอบบัญชีของบริษัทฯ

  การปฏิบัติงานของคณะกรรมการตรวจสอบดังกล่าวข้างต้นเป็นไปด้วยความอิสระและเป็นกลางในการพิจารณา
  และให้คำแนะนำต่างๆ เพื่อให้บริษัทฯ
  มีผลการดำเนินงานตามวัตถุประสงค์อย่างมีประสิทธิภาพยิ่งขึ้น
  การดำเนินงานของคณะกรรมการตรวจสอบได้รับความร่วมมืออย่างดีจากทุกฝ่ายที่เกี่ยวข้อง
  จึงขอบคุณมา ณ โอกาสนี้

  ในนามคณะกรรมการตรวจสอบ

  (ประวิตร นิลสุวรรณากุล)

  Ph. D., C.P.A., Chartered Director

  ประธานกรรมการตรวจสอบ